
שינויים בתקציב לשנת 2005 

פנייה 695

היו"ר יעקב ליצמן:

 אני פותח את הישיבה. על סדר היום - שינויים בתקציב. מספר פניה 695 - תיירות. האם יש נציג? 

דניאל בנלולו:

 אני מבקש לאשר. 

היו"ר יעקב ליצמן:

 זו יחידת סמך במשרד התיירות ובסוף שנה נשארו כספים חובות למשכורת. מי בעד הפניה? רוב, תודה. פנייה 695 אושרה. 


אנו עוברים לפניה מספר 696 - תמ"ת. הרשאה להתחייב. אין נציג. 

פנייה 697

היו"ר יעקב ליצמן:


רשות שדות התעופה, פניה מספר 697. 

אהוד אדירי:


הפניה נועדה להעביר 30  מיליון שקלים מתקציב של תמיכה ישירה בתעריפים, זה תקציב סל שכולל את כל הסובסידיות למיניהם בתחבורה הציבורית. מדובר בעודפים שנשארו בסעיף הזה, וזה הולך לסעיף תמיכות שונות לצורך של החזר הלוואה של תוכנית הפיתוח של רשות שדות התעופה. 

חיים אורון:

 זו הקדמה? 

אהוד אדירי:


התשלום הוא פירעון מוקדם של הלוואה. 

חיים אורון:

 יש להם עודף כסף. תשאל את קובי הבר, כשהוא עושה פירעונות מוקדמים – למה פה, ולא בדברים אחרים, שאותנו מעניינים. למשל – בבריאות, למשל - בכיתות. אתה מבין איך הם עובדים? יש פירעון מוקדם כי יש כסף. אבל אם אנחנו נעלה בקשה, לגמור בניית כיתות באשדוד, נניח – הוא יגיד לך שאין כסף. נכון? 

אהוד אדירי:


חשוב להגיד שזה לא רק בשביל הקדמה של תשלומים. זו הלוואה שהמדינה משלמת עליה ריבית גבוהה. 

היו"ר יעקב ליצמן:

מי בעד הבקשה? מי נגד? תודה, הבקשה אושרה. 

חיים אורון:

 זה מנוף. ליצמן, אתה מחפש מנופים? 

היו"ר יעקב ליצמן:

אני מוכן להתערב אתך שסל התרופות יסודר לפני הבחירות. אני מוכן להתערב. 

חיים אורון:


זה לא רק סל תרופות. מה שהם עושים פה, עם פירעון מוקדם – זה בסדר, אם זה היה עסק. 

היו"ר יעקב ליצמן:


למה אתה לא שואל אותו מה הוא עושה עם ה- 14 מיליארד שקל שנשארו לו? למה הגירעון צריך להיות 1.5 כאשר הוא יכול לעשות את זה עד 3%? אני לא מבין. למה לא להיטיב קצת עם עמך? 

חיים אורון:


לא, כי זה הגג של ההוצאה. זה לא שייך לגירעון. 

היו"ר יעקב ליצמן:


משרד החקלאות - אין נציג. 

פנייה 698

בנימין אלון:

 שומריה - אלה מהמפונים. 

היו"ר יעקב ליצמן:

 רציתי להצביע בעד - מי בעד 698? תודה, פנייה 698 אושרה.

בישיבה הקודמת הזמנתי מישהו לזה. 

חיים אורון:

 אין לי בעיה, אבל אני יכול להיות מואשם כבעל עניין. 

פנייה 546, 547
היו"ר יעקב ליצמן:

 אני רוצה להסב את תשומת לבכם שחברי "שינוי" בוועדת הכספים כבר חודש ימים לא השתתפו בישיבות. נעלמו. פשוט נעלמו. 

דניאל בנלולו:

 תסביר לפרוטוקול - למה אתה מעניש את "בית התפוצות". 

היו"ר יעקב ליצמן:

אני העברתי הרבה פניות. אחת הפניות של "שינוי" היתה על סל התרופות. מיליון וחצי שקל הוא מוריד משירותי דת. זו לא התגרות? מה השינוי? מאיפה הוא רוצה לתת את הכסף הזה לבית התפוצות? משירותי דת. 

גלעד ארדן:

 זה לא מהכסף ש"שינוי" קיבלה? 

היו"ר יעקב ליצמן:

 לא. עכשיו אני אגיד לך מאיזה עוד סעיף - מסעיף קבורה חילונית. שיהיה ברור - אני בעד לתת לבית התפוצות, אפילו כפליים ממה שרוצים להעביר,  אבל צריך להיות חוצפנים להוריד את זה משירותי דת. לכן, הפניה הזו לא תבוא לוועדה. 

חיים אורון:

 אני רוצה להגיד לך שאם "אגודת ישראל" היתה צריכה לשלם לתשדירי בחירות זה היה עולה יותר ממיליון וחצי שקל, אבל אתה יודע טוב מאד - "שינוי" לא מחליטה מאיפה מורידים את הכסף. אם יש לך טענה - תביא אותה לאוצר. ההחלטה שמורידים את זה משירותי דת היא לא החלטה של "שינוי". הפגיעה בבית התפוצות בסיפור הזה היא בלתי הגיונית. אם שירותי דת זה התקציב הקטנטן של קבורה חילונית, אז גם אני נגד. אז בוא ביחד נפנה עכשיו למשרד האוצר לשנות את המקור - למשל, שיביאו את זה מתמיכה בענפי המשק. 

היו"ר יעקב ליצמן:

 אני מוכן להתאחד על זה כי אני אמרתי מהרגע הראשון – אני לא אעביר כסף משירותי דת. זה עוול, זה גם חוצפה לבקש את זה ממני. אבל, אני מוכן להתאחד, שזה יהיה מכל חברי הוועדה, להעביר כסף לבית התפוצות מסעיף אחר. אני מבטיח שעוד היום, אם זה יגיע לכאן, אני אכנס את הוועדה לאשר את זה. 

יחיאל חזן:

 משרד האוצר כבר העביר את כל המשכורות לרבנים הראשיים? למשל - הרב באריאל? אני יודע שהוא עוד לא קיבל משכורת. 

היו"ר יעקב ליצמן:

 אני חייב לעדכן אותך – שקלנו את הנושא של הרשויות המקומיות. אמרנו שזה בתנאי שקיבלנו התחייבות לשלם - -

יחיאל חזן:

 נכון להבוקר- רב העיר אריאל, שמגיע לו בדין שכר, עדיין לא מקבל את המשכורת שלו. 

מאיר בינג:


מילה אחת לגבי המקור – חלק מההסכם הקואליציוני – שמו 13 מיליון לנושא הזה, והם החליטו, מתוך ה–13 מיליון להעביר מיליון וחצי לבית התפוצות. 

היו"ר יעקב ליצמן:

 לא משירותי דת. שיחליפו את ה - -

חיים אורון:

 ל"שינוי" אין כסף. אף אחד מהם לא הרוויח את זה. אני לא מסכים שזה ירד מקבורה חילונית. 

היו"ר יעקב ליצמן:

 אנחנו, את הסעיף הזה לא נאשר. אם תהיה פניה אחרת מהאוצר, כאשר המקור יהיה מסעיף אחר, שיתקבל על דעתנו - אם תבוא פניה אחרת נבוא להצביע. בסדר?

דניאל בנלולו:

אולי נשמע מפי האוצר – אולי יש משהו שיש בו להאיר את עינינו, ויכול להיות שאנחונ פותרים את הבעיה. 

היו"ר יעקב ליצמן:

 לא. אני לא אתן להוריד משירותי דת. אם האוצר יביא מיליון וחצי ממקור אחר, ותאמין לי - לא צריך להיות גאון כדי להביא את זה ממקור אחר, תוך רבע שעה הם יכולים להביא את זה. אני מציע להם לבוא, ואני מבטיח לכם - בלי נדר, אני אחכה כאן, ואכנס את הוועדה. 

יחיאל חזן:

 אני תומך ביושב ראש. 

היו"ר יעקב ליצמן:

מספר פניה 547, 546 - מיליון וחצי לבית התפוצות, מחזירים למשרד האוצר. 

פנייה 170

היו"ר יעקב ליצמן:


אנחנו עוברים לפניה של בתי הדין הרבניים - פניה מספר 170. 

מאיר בינג:


הפניה נועדה לתקן טעות בבניית התקציב. כאשר הממשלה החליטה להעביר את יחידת הגיור מבתי הדין הרבניים למשרד ראש הממשלה, אנחנו הפחתנו את מספר התקנים שהיו בבתי הדין הרבניים בנושא הזה, והעברנו למשרד ראש הממשלה. הורדנו בטעות תקני שיא כוח אדם ולא חודשי עבודה. אחרי זה התברר שהעובדים עובדים בחודשי העבודה. אנחנו פשוט עושים פה המרה ונותנים להם תקני שיא כוח האדם בחזרה, ומורידים מהם כספים. זה עניין טכני לחלוטין. 

חיים אורון:

 אני בעד. 

היו"ר יעקב ליצמן:

 מי בעד פניה מספר 170? מי נגד? אושר, פנייה מס' 170 אושרה.

פנייה 699

חיים אורון:

 מה עם 699? לפי הסכם עם המפד"ל – רשויות מקומיות ומשרד הפנים. מה זה, בכלל?  הפכתם את כל המדינה. 

היו"ר יעקב ליצמן:

נגיע לזה.  אנחנו עוברים ל-699. 

אודי בן דור:


אני לא יודע להגיד הרבה מעבר למה שכתוב כאן - - 

אבשלום וילן:

 אני רוצה להבין - זו נורמה שמשלמים לראשי עיריות לפי שיוך פוליטי? אני מציע לדחות את זה. 

חיים אורון:

אני בכלל לא מבין איך מחלקים - מה, אין קריטריונים אחידים? איך קובי הבר חותם על דבר כזה? 

יצחק כהן:

פעם ראשונה שאתה רואה דבר כזה? 


חיים אורון:

 סף הבושה יורד. מה זה היישובים האלה? 

היו"ר יעקב ליצמן:

 אני מציע שנחכה מאוחר יותר להצביע. 

פנייה 700, 701

אנחנו עוברים לבקשה 700, 701. 

אודי בן דור:


ביום חמישי פורסם מכרז להענקת אשראי לרשויות מקומיות שלא קיבלו עד היום אשראי, שהמערכת הבנקאית לא הסכימה לתת להם אשראי עד אותו מועד. מדובר ב- 20 רשויות מקומיות שחתמו על תוכנית הבראה עד מחצית השנה, אך המערכת הבנקאית עדיין לא הסכימה לתת להן אשראי, ולכן יצא מכרז להמחאות זכות למענקי האיזון שלהם, ככה מקווים שזה יקל. מה שהפניה הזו נועדה לעשות זה לתת חלק, שחלק מהאשראי שהם עדיין לא קיבלו כדי לסייע להם - 

חיים אורון:

על כמה כסף זה? 

אודי בן דור:


על 20 מיליון שקלים. 

חיים אורון:

 מה זה, הוצאה או שזה ערבות?  

אודי בן דור:

לא, אין ערבות בעניין הזה. זו הוצאה של 20 מיליון שקלים. 

חיים אורון:

 ערבות? 

אודי בן דור:


לא, אין ערבות. 

יצחק כהן:

 אני רוצה להבין – "הפניה נועדה להעביר לרשויות המקומיות חלף אשראי כמקדמה..." – מה זה חלף אשראי? 

חיים אורון:

זה למועצות שלא מצליחות לקבל מהבנקים. הבנקים לא נותנים להם אשראי. 

יצחק כהן:


זה אחוז לחודש, נכון? 

היו"ר יעקב ליצמן:

 מי בעד? מי נגד? פנייה 700-7001 אושרה, תודה רבה. 

פנייה 702

היו"ר יעקב ליצמן:


אנחנו עוברים לפניה מספר 702. 

גיא אבן:


מדובר בהעברה לפעולות התנתקות ובנוסף לזה התאמות בהתאם לאומדן ביצוע. 

היו"ר יעקב ליצמן:


מי בעד הבקשה? מי נגד? תודה, פנייה 702 אושרה. 

פנייה 696


אנחנו עוברים לבקשה הבאה – 696 של התמ"ת. 

אוהד רייפן:


הפנייה נועדה לסבסוד עובדים במסלול תעסוקה בפריפריה במדינת ישראל. 

היו"ר יעקב ליצמן:

 מי בעד? מי נגד? פנייה 696 אושרה. 


תודה רבה. 

פנייה 699

היו"ר יעקב ליצמן:


 אנחנו עוברים לבקשה הבאה – בקשה מספר 699. 

ניסן סלומינסקי:

 אני רק רוצה למחות כאן שהאוצר כנראה תפס את  - - . לא איכפת לי, אני שמח שזה יהיה על גבי. זו תוכנית הבראה שנעשתה במשרד הפנים בין איציק פלג, הסמנכ"ל נעשו תוכניות הבראה - זה תוכניות הבראה לשתי רשויות מקומיות. לשומרון – 2 מיליון ו- 850, והר חברון - - 

יחיאל חזן:

 אני נגד. 

היו"ר יעקב ליצמן:

 מי בעד הבקשה, מספר 699? רוב. מי נגד? 

אבשלום וילן:

 אני ביקשתי שאלה - למה כתוב הסכם עם המפד"ל? אם זה רשויות מקומיות - -

היו"ר יעקב ליצמן:

 אז הוא אמר –הוא ביקש בוועדה הזו - - 


מי בעד? -8 מי  נגד? - 

אבשלום וילן:

 רוויזיה. 

היו"ר יעקב ליצמן:

 מי בעד הרוויזיה? מי נגד? הרוויזיה לא אושרה, תודה. פנייה 699 אושרה.  

אבשלום וילן:

 זו בושה. 

פנייה 681

היו"ר יעקב ליצמן:


 אנחנו עוברים לבקשה הבאה – בקשה מספר 681. מדובר על  5 מיליארד, ו-445 מיליון  להסכם "אגד". ההסכם מצורף להעברה. 

יוליה מרוז:


אנחנו מדברים על פניה תקציבית שנועדה לתקצב הרשאה להתחייב שאמורה לאפשר לחתום על הסכם רב שנתי לתקופה של 10 שנים עם "אגד" על הסבסוד השוטף של "אגד". ההסכם הנוכחי - פג תוקפו עוד 3 ימים, ב- 31 לדצמבר, 2005. ההסכם הנוכחי שעומד להסתיים גם הוא נמשך 10 שנים כמו גם ההסכמים שקדמו - -

היו"ר יעקב ליצמן:


 למה 10 שנים? 

יוליה מרוז:


במשא ומתן שנמשך שנתיים וחצי בין האוצר, לבין משרד התחבורה ו "אגד" על חידוש הסכם הסובסידיה – מבחינתו של "אגד" היתה דרישה מקדמית שזה יהיה הסכם שדומה להסכמים הקודמים מבחינת המשכו, מבחינת התמיכה, כי לטענתם זו היתה הדרך להבטיח להם יציבות פיננסי לזמן ארוך. 

היו"ר יעקב ליצמן:

 אבל אחרי 10 שנים - זה מוגזם. אין שום הסבר. אני בעד ההסכם, אני תומך, אבל זה מוגזם, כי אם אנחנו רוצים לשנות, צריכה להיות פה אפשרות. 

יוליה מרוז:


אז יש לי תשובה לזה - בין הממשלה ל "אגד" קיימים שני הסכמים כיום. הראשון הוא הסכם הסובסידיה והשני הוא הסכם התחרות, שנחתם בשנת 2000. הסכם התחרות,  שגם לו, כמובן, יש השפעה   - -

קריאות:


- - -

יוליה מרוז:


התשובה לשאלה - אמנם תקופת ההסכם החדש היא 10 שנים – מ- 1.1.2005 ועד 2015 אבל במקביל, קיים הסכם נוסף עם "אגד", שהוא הסכם שנחתם בשנת 2000, עד 2008. סיום הסכם  הזה מהווה אבן דרך על התקופה של 10 שנים של הסכם הסובסידיה, שמאפשרת לממשלה לפתוח משא ומתן חדש  - - 

היו"ר יעקב ליצמן:

 ההסכם הזה גם ייחתם כרגע עד 2015?  

יוליה מרוז:


לא. מה שאני מנסה להגיד - שבשנת 2008 אנחנו מגיעים לאבן דרך שפותחת משא ומתן חדש בין הממשלה ל "אגד" על היקפי תחרות נוספים , מה שכמובן גם משפיע על כלל הפעילות ועל אבן הדרך התחרותית ועל הסובסידיה המשולמת ל"אגד", ושם אנחנו רואים הזדמנות להשפיע ולשנות דברים שוב. יש התניה ברורה שלפני שנת 2009 מגיעים להסכם בין הממשלה ל "אגד" על המשך התחרות. היה ולא - יש סנקציות כספיות על "אגד" על מנת לגרום להם - - 

גלעד ארדן:

 האם בהסכם הסובסידיה יש התניה להמשך הסבסוד בכך שלא ייחתם הסכם נוסף במקרה של ביטול- -? 

יוליה מרוז:


זו לא התניה בצורה של ביטול הסכם הסובסידיה במידה ואין הסכם תחרות, אבל יש סנקציה כספית רצינית על איחור של כל יום - - 

חיים אורון:

 אני מזה שנים חושב שאם לממשלה היה שכל היא היתה מסבסדת הרבה יותר את התחבורה הציבורית, ולא עושה מה שהיא עושה עכשיו, עם כל הוויכוחים האלה. אני לא חושב שלא צריך לתת למישהו כסף שלא מגיע לו, אבל כל הגישה היא לא נכונה. הגישה היתה צריכה להיות שאומרים שמסבסדים את התחבורה הציבורית. עשו את זה ברכבת. מי שיסתכל מה מרכיב הסבסוד ברכבת, גם בתשתיות, גם בדלק, גם בשוטף  יגיע לסכומים גדולים - ואני בעד זה. זה נכון מבחינת העומסים, זה נכון מבחינת הבטיחות ומעוד אלף בחינות. אבל פה הולכים עקום וכל פעם מתנהלים בצורה הזו. 


אני אצביע בעד. יש לי הערה לגבי סעיף 341 אומר שמפטרים 175 חברים - - עובדים זמניים, בשכר עבודה נמוך ואחר כך מסבירים לנו על תאונות דרכים - שעובדים אנשים שהם בדרגות שכר נמוכות, ועובדים שעות רבות. אחד היתרונות של התחבורה הציבורית הוא שעובדים שם אנשים ברמת שכר סבירה על פי הסכמי עבודה, והבטיחות והאחריות של העובד היא חלק מהתחבורה הציבורית. כולנו הרי שומעים את הסיפורים. זו היא התחרות האמיתית. בסוף, התחרות היא לא על מחיר המכונה. הוא קונה בספרד, ואלה קונים בספר. המחיר, בסוף זה על שכר העבודה, וכל הרפורמות הללו הן כדי להוריד את שכר העבודה על ידי עבודה לא מאורגנת, ואז מקבלים תאונה אחת ברכבת על משאית, תאונה שניה עם אוטובוס, ואז בודקים אם הנהג נסע 30 שעות, אם הטכנומטר זויף, וכל הדברים האלה. זה חלק מההוצאה הציבורית. טכנומטר. לכן אני לא יכול להוציא סעיף אחד מתוך כל הסעיף. אני, הייתי בהפגנתיות מוציא את הסעיף זה. למה צריך שיהיו יותר שכירים מחברים? 

אריק פלדמן:


זה חלק מהתהליכים - זה חלק מהפרישה הטבעית של חברים ועובדים שפורשים באופן טבעי. 

חיים אורון:

 ואז לוקחים עובדים זמניים יותר זולים?  כתוב פה, בעברית. 

אריק פלדמן:


העובדים הזמניים ב"אגד" מאורגנים במסגרת הסכמי עבודה - - 

חיים אורון:


כתוב פה: "חיסכון משמעותי בעלויות שכר". 

אריק פלדמן:


קח חבר ושכיר של 20-25 שנה - - 

חיים אורון:


אבל אם הוא פור ש- לוקחים בחור צעיר, את הבן שלו, בעלויות שכר של אדם צעיר. הם רוצים  לשבור את הסיפור הזה? מה שקורה היום בענף התחבורה בנושא של העסקת עובדים הוא שערוריה שתעלה בחיי אדם, אם זה יתנהל ככה, כי כל התחרות היא על עובד שלא ישן כי המשאית היא אותה משאית והדלק הוא אותו דלק. על זה התחרות. בסוף הוויכוח הוא על שכר עבודה, ויחפשו עבודה זולה. על זה תהיה התחרות. 

היו"ר יעקב ליצמן:

 אני הודעתי ואני לא חוזר בי - שאני הולך לתמוך, ולהעביר את ההסכם הזה, על אף שיש לי טענות כרימון רק על "אגד" מבחינת מה שקורה בציבור החרדי. תסתכל בכל יום בעיתונות החרדית על המכתבים למערכת -  אתמול, היום - על השירות. קו 402, קו 54, 49- על איזה קווים לא. סרדינים זה לא מילה. זה נורא ואיום, ומי כמוך יודע שהציבור העיקרי שמשתמש ב "אגד", חלק גדול ממנו זה הציבור שאני מייצג. השירות הוא באדמה, אם להתבטא בעדינות. לכן אני אומר לך עכשיו, לפני כן - על אף שאני עומד לאשר את זה, אל תנצל את זה נגדי. אני פונה אליך ואומר לך - שירות זה חלק בלתי נפרד מהדברים. אתה חייב לתת להם את זה. אני רוצה לשבת אתכם בצורה מסודרת לראות איך מלבנים את כל הבעיות. 

ניסן סלומינסקי:

 אני שאלתי שאלה ולא היתה לי תשובה, אז דחינו את הדיון. מפרסמים היום מכרזים להסעות מקבילות ל "אגד" במקומות אחרים. במכרזים האלה  התוצאות הן נמוכות מאד, הרבה יותר טובות, בלי סבסוד, בלי שום דבר, כולל חברות בת של "אגד" שניגשות, כך הבנתי. 

קריאה:


לא חברות בת, חברות של "אגד" יש בהן שליטה. 

ניסן סלומינסקי:

אני לא מצליח להבין. אם, באמת, העלות האמיתית היא יותר נמוכה, גם בלי סבסוד,  למה צריכים ללכת על עלות גבוהה. 

חיים כץ:


אמר חבר הכנסת אורון – העובדים עובדים ברמות שכר של עבדים. - - 

ניסן סלומינסקי:


קראתי - - . זה לא היה "אגד" אלא דווקא חברות אחרות. 

חיים כץ:


- - -

ניסן סלומינסקי:


מישהו ייתן תשובה על כך? דעתי באמת פתוחה, ואני צריך להחליט איך להצביע. 

יצחק כהן:

 שמענו את האוצר, רבותיי, גם ביום שני וגם היום. אני מניח שזו תולדה של משא ומתן ארוך ומייגע. בקשה אישית -המתחרים החדשים שנכנסו מתחרים בכם בשירות.  אנחנו נתמוך, אבל תשפרו את השירות. 

אריק פלדמן:


אמרתי כמה פעמים - נעשה את הכל, נעשה כמיטב יכולתנו,  על מנת לשפר את השירות. אנחנו יודעים איפה התקלות והבעיות ואנחנו יודעים מה היכולות שלנו, ונעשה כמיטב יכולתנו לשפר. כמובן שבלי שום קשר - נשב אתך וראה בדיוק הבעיות והיכן צריך להתמקד יותר. 

היו"ר יעקב ליצמן:

 מי בעד 681? מי נגד?  תודה, אושר. פנייה 681 אושרה.

חיים אורון:

מה חילקו לנו פה, עכשיו? "דובר משרד התחבורה - -  - 5 מיליארד"? 

יוליה מרוז:


אני יכולה להסביר את זה. 

היו"ר יעקב ליצמן:

אני  מודיע לכם שאני מתכונן מחר להביא אישור של 46 מוסדות, בנוגע ל-2005, להציל להם את השנה. 


אני מניח שגמרנו את ההעברות התקציביות, אבל אם יהיה משהו חריג - אני אשתדל להודיע לכל אחד ואחד מכם. 

הישיבה ננעלה.

